b"\n_START_ARTICLE_\nComtat de Maasgau\n_START_PARAGRAPH_\nEl comtat de Maasgau o Masau fou una jurisdicci\xc3\xb3 feudal del Sacre Imperi Romanogerm\xc3\xa0nic formada per les terres als dos costats del Mosa (Maas en alemany) que li donava nom; estava format per diversos pagus com el de Luihgau (Lieja) que s'estenia pels dos costats del riu, el pagus de Teisterbant, el de Tettuaria (a la riba dreta). Es dividia en Alt i Baix Maasgau. La principal poblaci\xc3\xb3 era Maastricht (Mosa Trajectus)\n_START_SECTION_\nHist\xc3\xb2ria\n_START_PARAGRAPH_\nHi hauria hagut un primer comte Gislebert abans del 943 per\xc3\xb2 la seva relaci\xc3\xb3 amb els comtes posteriors \xc3\xa9s desconeguda. Vers 839/843 s'esmenta al comte Gislebert de Maasgau (mort vers 877/892) que seria doncs Gislebert II, un noble d'origen desconegut potser nomenat per Lotari I, la filla del qual, Ermengarda, fou segrestada el 846 per Gislebert i s'hi va casar; el matrimoni fou finalment reconegut el 849 i fou restaurat com a comte i vers el 863 se li va cedir una part de la regi\xc3\xb3 de Darnau, que pertanyia al comtat de Lomme per\xc3\xb2 va restar com a comte de Maasgau; no se sap en tot cas si Gislebert va governar els dos Maasgaus o nom\xc3\xa9s un._NEWLINE_En la partici\xc3\xb3 de Meerssen del 8 d'agost del 870 Les terres a l'oest del riu van quedar per Carles II el Calb de Fran\xc3\xa7a, i fou llavors quan va nomenar com a comte a Enguerrand I que ho era tamb\xc3\xa9 a Gant, a Kortrijk i a Tournai. El 880 el tractat de Ribemont va entregar el territori a Alemanya i aleshores el Maasgau fou entregat al noble Renyer del Coll Llarg, fill de Gislebert, per\xc3\xb2 aquest eclipsi de deu anys li hauria fet perdre part del poder al Maasgau._NEWLINE_Arnulf de Car\xc3\xadntia feia una donaci\xc3\xb3 de l'abadia de Sant Servatius al comitatu Maselant en favor de la catedral de Tr\xc3\xa8veris per carta d'1 de juliol del 889 i \xc3\xa9s improbable que aix\xc3\xb2 s'hagu\xc3\xa9s fet si Renyer hagu\xc3\xa9s conservat l'autoritat a tots els territoris del seu pare. Segons L\xc3\xa9on Vanderkindere La disputa sobre l'abadia de Sant Servatius hauria estat la causa del trencament entre Renyer I i Zuentibold de Lotar\xc3\xadngia el 988, que li va costar la confiscaci\xc3\xb3 dels b\xc3\xa9ns (va poder tornar i va morir el 915/916 per\xc3\xb2 llavors Lotar\xc3\xadngia estava en mans de Fran\xc3\xa7a)._NEWLINE_Llavors el Maasgau fou donat a Sigard, que va governar sens dubte Luihgau i Hainaut per\xc3\xb2 ja no tenia jurisdicci\xc3\xb3 a Lomme i segurament a altres parts del Maasgau original. El 911 la noblesa de Lotar\xc3\xadngia va proclamar rei a Carles el Simple de Fran\xc3\xa7a; aix\xc3\xad Sigard, com els nobles que havien proclamat al franc\xc3\xa8s, va mantenir el c\xc3\xa0rrec._NEWLINE_Finalment el rei va optar per un noble de fidelitat m\xc3\xa9s segura i va designar comte de Maasgau vers el 920 a Enguerrand II, parent d'aquell Enguerrand I que havia estat comte quan la Lotar\xc3\xadngia havia estat de Fran\xc3\xa7a per primer cop entre 870 i 880. El 925 Enric el Falconer va recuperar tota la Lotar\xc3\xadngia i va donar el Baix Maasgau o Hainaut a Renyer II i l'Alt Maasgau a Gislebert, fills de Renyer I del Coll Llarg, que l'havien ajudat en la recuperaci\xc3\xb3 del pa\xc3\xads. Tres o quatre anys despr\xc3\xa9s Gislebert, es va casar amb la filla d'Enric, Gerberga de Sax\xc3\xb2nia, i va ser nomenat duc de Lotar\xc3\xadngia. Reyner II va morir despr\xc3\xa9s del 932 i el va succeir el seu fill Reyner III (que com el seu avi fou anomenat Renyer III del Coll Llarg). Gislebert fou duc i comte fins al 939 quan revoltat contra el seu cunyat Ot\xc3\xb3 I fou derrotat i va morir en un combat a la vora del Rin el 2 d'octubre del 939._NEWLINE_A partir d'aqui la hist\xc3\xb2ria del Massgau ja se separa entre Lieja i Hainaut. \xc3\x89s possible que un noble vassall de Gislebert, Immo, hagu\xc3\xa9s estat nomenat comte de Luihgau i el seu nebot Renyer III hauria estat mantingut a l'Hainaut (el que implicava que cap dels dos va donar suport a la revolta de Gislebert). Van apar\xc3\xa8ixer altres comtats menors: Nibelung, fill de Ricfrid comte de Betuwe, va rebre Ruremonde, Linne, Vlodrop i Melick de Baldric bisbe d'Utrecht; el comte Ansfrid III, despr\xc3\xa9s bisbe d'Utrech, era comte de Huy i altres llocs; moltes terres foren donades als bisbes de Lieja; els senyors de Horn, Cuyk i Kessel van comen\xc3\xa7ar a despuntar a la riba esquerra del Mosa; i Wassenberg, Falkenberg i Heinsberg van apar\xc3\xa8ixer a la riba dreta."